text: Så er der igen tricktyve på spil 
  25 februar 2018 kl. 15.24
  Endnu en gang advarer politiet mod tricktyve, som forsøger at stjæle fra ældre mennesker. Søndag er to kvindelige tricktyve på spil i Holsted.
  Politiet oplyser, der er tricktyve på spil i Holsted. To kvinder henvender sig til ældre mennesker i deres hjem og forsøger at komme ind for at stjæle.
  Søndag 14.20 opsøgte de to kvinder en ældre 78-årig kvinde under påskud af at samle ind til fattige. De ene forsøgte at presse ind hos kvinden, men det lykkedes den 78-årige af få lukket de to kvinder ude.
  Klokken 15.15 er den gal igen. Her forsøgte de to kvinder at komme ind hos en ældre borger på Blomstervænget i Holsted Stationsby. Heller ikke her lykkedes det at stjæle noget.
  Der er kun et sparsomt signalement af kvinderne. De beskrives som mellem 20 og 30 år. Mørke i huden og med mørkt hår.
  Syd- og Sønderjyllands Politi opfordrer folk til ikke at lukke ukendte personer ind i hjemmet.
  Politiet patruljerer lige nu i området.
  